39. schôdza NR SR - 10.deň - B. popoludní
Dátum: 2025-09-24
Poslanec: Čaučík, Marián (KDH)
Druh vystúpenia: Vystúpenie v rozprave

Ďakujem pekne. Vážený pán predsedajúci, vážené kolegyne, vážení kolegovia. Chcem sa vyjadriť k pozmeňujúcemu návrhu pána Ľuptáka, Malatinca, ktorý ani nebol prednesený. Musím veľmi otvorene povedať, že tento pozmeňujúci návrh považujem za mimoriadne škodlivý a nebezpečný. Ide o krok, ktorý nielenže narúša základné princípy transparentnosti a parlamentnej demo . .. (Prerušenie vystúpenia predsedajúcim.) Dubéci, Martin, podpredseda NR SR Kolegovia, len poprosím, pardon, že nechajme pána poslanca vystupovať. Ak nechcete počúvať pána poslanca, choďte von, ak chcete počúvať pána poslanca, buďte v miestnosti a buďte tichšie. Ja myslím, že možnosti sú celkom jasné. Takže a poprosím. Čaučík, Marián, poslanec NR SR Budem vďačný, ak prijmete tento návrh pána podpredsedu parlamentu. Tento pozmeňujúci návrh z nášho pohľadu zároveň priamo ohrozuje stabilitu verejných financií a otvára dvere priestoru pre lobistické tlaky a zákulisné dohody. Tu je jeho podstata. Doteraz boli v zákone presne určené pevné sumy odvodov. Napríklad 4 000 eur za herňu, 4 700 eur za kasíno za každý výherný stroj v kasíne či v herni. Tento pozmeňovák tieto konkrétne sumy ruší a namiesto nich zavádza, že výšku odvodov určí vláda Slovenskej republiky nariadením. Teda vláda získa právomoc meniť výšku odvodov bez potreby meniť zákon v parlamente. Doteraz sme mali v zákone jasne a pevne určené sumy z odvodov z hazardu. To znamená, že ak sa mal tento odvod zmeniť, muselo sa o tom, diskutovať a rozhodnúť priamo tu v parlamente verejne a pred očami občanov. Bola to záruka, že o tak citlivej téme akou je hazard a jeho prínos či riziko pre spoločnosť sa rozhoduje demokraticky a pod verejnou kontrolou. Pozmeňujúci návrh, ktorý máme na stole, ktorý bol schválený vládnou koalíciou, toto všetko ničí. Pevné sumy sa vyhadzujú zo zákona a nahradzujú sa formuláciou, že ich určí vláda nariadením. Inými slovami. Parlament sa dobrovoľne vzdáva svojej kľúčovej kompetencie a odovzdáva ju vláde. Od tohto momentu sa bude rozhodovať nie tu v pléne parlamentu, ale niekde za zatvorenými dverami na úrade vlády. Bez diskusie, bez kontroly, bez odpočtu pred občanmi. Na prvý pohľad to znie možno technicky a nudne, ale v skutočnosti otvárame dvere obrovskému riziku. Každé jedno zasadnutie vlády môže priniesť inú sadzbu. Dnes 4 000, zajtra 10 000, o mesiac 2 000 podľa momentálnej nálady alebo nech mi je odpustená irónia, podľa toho, koľko peňazí práve chýba v rozpočte po poslednom náhodnom vládnom rozhadzovaní. A teraz si predstavme, že by v rámci organizácie vlády právo predkladať tieto sumy ... ===== Dnes 4 tisíc, zajtra 10 tisíc, o mesiac 2 tisíc, podľa momentálnej nálady, alebo, nech mi je odpustená irónia, podľa toho, koľko peňazí práve chýba v rozpočte po poslednom náhodnom vládnom rozhadzovaní. A teraz si predstavme, že by v rámci organizácie vlády právo prekladať tieto sumy dostal pán minister Huliak. Každé zasadnutie by mohlo byť napínavejšie ako športka. Koľko dnes dáme. Toto už nie je rozumná fiškálna politika, to je kasíno v priamom prenose. Čo je však vážnejšie, návrh vôbec neurčuje, že sadzba musí byť rovnaká pre všetkých prevádzkovateľov. Teoreticky môže vláda udeľovať individuálne darčeky, alebo naopak tresty. Pre neposlušných podnikateľov to môže byť bič, pre poslušných pohladenie. To je recept na svojvoľnosť a korupciu. Takto sa s právnou istotou v právnom štáte nenarába. Ak chceme vyššie odvody z hazardu, nech sa páči! Diskutujme o tom otvorenie a zákon by sme mohli zmeniť transparentne. Ale nedať ani základné mantinely a zveriť menenie sadzieb do rúk momentálnej vládnej väčšiny, toto je hazard s dôverou občanov v právny štát. Minister Huliak prerodil svoju Národnú koalíciu na Stranu vidieka. Deklaroval, že ide o ochrancu regiónov, o reálny kontakt so spoločnosťou. Pýtam sa však, kto naozaj koho ovláda? Už dnes sa objavujú návrhy, ktoré v sebe nesú prvky z výhodňovania či diskriminácie jednotlivých prevádzkovateľov hazardu podľa toho, či sa budú Strane vidieka hodiť, alebo nie. A ja sa pýtam, ako súvisí tento pozmeňovací návrh, ktorý ste schválili, s konsolidáciou verejných financií? Konsolidácia namiesto efektívneho riadenia štátnych výdavkov tu vyzerá ako konsolidácia moci. Moci vlády nad právom, moci vlády nad podnikateľmi, moci vlády nad pravidlami. Ak dovolíme, aby sa právo určovať sadzby s odvodov hazardu previedlo na vládu, a vy ste to schválili, a navyše ponecháme priestor na rozdielne uplatňovanie pre jednotlivých prevádzkovateľov, potom zbavujeme parlament jeho zásadnej úlohy – stanoviť pravidla spravodlivosti. Následne sa chcem ešte vyjadriť ku pozmeňovaciemu návrhu pána poslanca Karasa, ktorý na prvý pohľad tiež môže vyzerať ako technická úprava, ale v skutočnosti je to zásah s vážnymi dôsledkami pre verejné financie, pre spravodlivosť daňového systému aj pre dôveru verejnosti v rozhodnutia politikov, ktorí majú moc. V bodoch 12.a 13. tohto pozmeňovacieho návrhu tie na prvý pohľad len vypúšťajú slova zo zákona o hazardných hrách. Ale za týmito niekoľkými slovami sa skrýva oveľa viac. Konkrétne zrušenie zdaňovania výťažku z hazardu v kasínach pri technických zariadeniach obsluhovaných hráčmi a ponechanie len paušálneho odvodu. Vláda predĺžila konsolidačný balík, premiér sa schováva a blúzni o nepodstatných a vymyslených témach, každý má podľa vládnej väčšiny prispieť k ozdraveniu verejných financií. A práve v tejto chvíli, uprostred tejto konsolidačnej snahy prišiel návrh, ktorý oslobodí hazardné kasína od časti ich daňovej záťaže. Vraj preto, aby sme predišli dvojitému zdaneniu. Pýtam sa naozaj? Naozaj je v čase, keď občania platia vyššie DPH na potraviny, keď živnostníci a malé firmy znášajú raz s dodvodov najväčším problémom Slovenska to, že kasína platia v úvodzovkách dvojitú daň? Toto nie je odstránenie nespravodlivosti. Toto je darček pre úzku skupinu podnikateľov, ktorých sa zaplatí z vreciek všetkých ostatných daňovníkov. Nezabúdajme, prečo má hazard osobitné zdanenie. Nie je to len preto, že je ziskový. Je to preto, že prináša vysoké spoločenské náklady rozvrátené rodiny, závislosti, kriminalitu, zadlžovanie tých najzraniteľnejších. Ak dnes povieme, že dvojité zdanenie kasín je najväčší problém Slovenska, ak im v čase konsolidácie dovolíme platiť menej ako by mali, pretože zrušujeme aj niečo, čo doteraz platili, vysielame jasný signál, že na Slovensku sa oplatí mať silné lobbystické zázemie a nie platiť poctivo dane. My z opozície skutočne nemáme prečo preberať na seba zodpovednosť za vaše politické rozhodnutia, preto sme ani za tento pozmeňovací návrh nehlasovali, ale určite uznáte a verejnosť uzná, že toto ide naozaj cez čiaru. Každé euro, ktoré štát takto dobrovoľne pustí, bude chýbať v zdravotníctve, bude chýbať v školstve, bude chýbať v sociálnych službách, v oblastiach, ktoré majú skutočný význam pre bežných ľudí. Ďakujem za pozornosť.